喜吉老甥見過
作者：張耒
朝代：宋

paragraphs: 西風吹藜藿，秋色滿環堵。
悲蟲語窗月，陰蕊開夕露。
門閑賓客少，鳥雀任散聚。
楊甥時過我，論詩朝達暮。
新茶磨細雪，甘井漱清乳。
匆匆貧家飯，藜藿不滿俎。
頗言行有日，征艎下洛渚。
喜汝將鳳歸，驚余髮加素。
老慵愁應接，兒女較口語。
樂逢親骨肉，情話到爾汝。
先君外孫子，惟爾冠俁俁。
平生女䇓兄，宜爾有風矩。
長安木葉落，雨送萬家暑。
凉風當沽酒，爲我醉起舞。